BLA รายได้หด ฉุดกำไรไตรมาส 3 ลดฮวบ 59% เหลือ 583 ลบ.
BLA รายได้หด ฉุดกำไรไตรมาส 3 ลดฮวบ 59% เหลือ 583 ลบ. ส่วน 9 เดือนแรกกำไรลด 61% เหลือ 1.44 พันล้านบาท
12 พ.ย. 2563

บริษัท กรุงเทพประกันชีวิต จำกัด (มหาชน) หรือ BLA รายงานผลการดำเนินงานงวดไตรมาส 3 และงวด 9 เดือนแรกปี 2563 มีกำไรสุทธิ ดังนี้

โดยในไตรมาส 3 ปี 2563 บริษัทมีกำไรสุทธิจากการดำเนินงานทั้งสิ้น 583 ล้านบาท คิดเป็นกำไร 0.34 บาทต่อหุ้น ลดลงร้อยละ 59 จากไตรมาส 3 ปี 2562 เนื่องจากการลดลงของกำไรจากการขายเงินลงทุน
ขณะที่งวด 9 เดือนของปี 2563 มีกำไรสุทธิ 1,445 ล้านบาท คิดเป็นกำไรต่อหุ้น 0.85 บาทต่อหุ้น ลดลงร้อยละ 61 สาเหตุหลักเนื่องมาจากบริษัทมีการปรับปรุงนโยบายการตั้งสำรองค่ำเผื่อความผันผวน (PAD: Provision for Adverse Deviation) เพิ่มขึ้น ซึ่งทำให้มีค่าใช้จ่ายเงินสำรองประกันชีวิตเพิ่มขึ้นจากปกติจำนวน 2,668 ล้านบาท
โดยในไตรมาส 3 ปี 2563 บริษัทมีรายได้รวมจำนวนทั้งสิ้น 12,824 ล้านบาท ลดลงร้อยละ 8 จากปีที่ผ่านมา โดยมีเบี้ยประกันภัยรับปีแรกจำนวน 3,005 ล้านบาท เพิ่มขึ้น 1,057 ล้านบาทหรือร้อยละ 54 สาเหตุหลักมาจากการเพิ่มขึ้นของเบี้ยประกันภัยรับช่องทางธนาคาร
อย่างไรก็ตาม เบี้ยประกันภัยรับปีต่อไปลดลง 1,132 ล้านบาท จากช่วงเดียวกันของปี 2562 เนื่องจากกรมธรรม์สะสมทรัพย์ที่มีในอดีตครบกำหนดชำระเบี้ย และรายได้จากการลงทุนลดลง 1,361 ล้านบาท สำหรับรายได้รวม 9 เดือนของปี 2563 จำนวน 36,930 ล้านบาท ลดลงร้อยละ 2 โดยมีเบี้ยประกันภัยปีแรกจำนวน 5,355 ล้านบาท เพิ่มขึ้นร้อยละ 15
สัดส่วนช่องทางจำหน่ายของเบี้ยประกันภัยรับปีแรกในช่วง 9 เดือนของปี 2563 ช่องทางธนาคารช่องทางตัวแทน และช่องทางอื่น ๆ คิดเป็นร้อยละ 86 ร้อยละ 12 และ ร้อยละ 2 ตามลำดับ
บริษัทมีรายได้จากการลงทุนสุทธิในไตรมาส 3 ปี 2563 รวมทั้งสิ้น 2,942 ล้านบาท ลดลงร้อยละ 32 จากช่วงเดียวกันของปีก่อน โดยผลตอบแทนจากการลงทุน (Return on Investment) ในไตรมาสนี้อยู่ที่ร้อยละ 3.54 ลดลงจากร้อยละ 5.40 เนื่องจากกาลดลงของกำไรจากการขายเงินลงทุน
โดยมีผลขาดทุนจากการขายเงินลงทุนจำนวน 237 ล้านบาท ในไตรมาส 3 ปี 2563 ในขณะที่มีกำไรจำนวน 930 ล้านบาท ในไตรมาสที่ 3 ปี 2562 ในขณะที่รายได้จากการลงทุนสำหรับ 9 เดือนปี 2563 มีจำนวน 10,772 ล้านบาท ใกล้เคียงกับปี 2562